**Yerli Ruhani Məhfil**

*Ümumdünya Ədalət Evinin*

*Tədqiqat Departamenti tərəfindən hazırlanmış*

*Məcmuə*

*Avqust 1970*

*Sentyabr 2017-də yenilənmişdir*

**I. Qurulması və Məqamı**

…Rəbb əmr etmişdir ki, hər bir şəhərdə Bəha sayında müşavirlərin yığışdıqları bir Ədalət Evi qurulsun və onların sayı bundan çox olarsa, eybi yoxdur. Onlar gərək insanlar arasında Mərhəmətlinin əminləri olsunlar və özlərini yer üzünün bütün sakinləri üçün Allahın təyin etdiyi mühafizlər hesab etsinlər…

*(Həzrət Bəhaullah, Şövqi Əfəndinin ABŞ və Kanada Milli Məhfilinə yazdığı 5 mart 1922-ci il tarixli məktubunda iqtibas edilmiş, Bəhai Administrasiyası: seçilmiş müraciətlər 1922-1932 (təkrar nəşr) (Vilmette: Bəhai Nəşriyyatı, 1980, 1998) səh. 21)* **[1]**

Millətlərə xitab edərək Qədim Camal əmr edir ki, dünyanın hər bir şəhərində İsmi-Əzəmin sayında pak və səbatlı ruhların yığışdıqları ədalət adına bir ev qurulsun. Bu yığıncaqda onlar özlərini sanki Allahın Hüzuruna daxil olurlarmış kimi hesab etməlidirlər, çünki bu itaətivacib hökm Günlərin Qədiminin Qələmindən çıxmışdır. Allahın nəzərləri bu Məhfilə doğru yönəlmişdir.

*(Həzrət Bəhaullahın fars və ərəb dilindən tərcümə edilmiş bir Lövhündən)* [**2]**

Əbdül-Bəha ilahi kərəmlə təsis olunmuş, üzvləri tam sədaqətlə ilahi Mələkuta üz tutan və Əhddə möhkəm olan istənilən Ruhani Məhfillə daim ruhani əlaqədədir. O sidq-ürəklə və əbədi tellərlə onlara bağlıdır.

*(Həzrət Əbdül-Bəhanın yazılarından seçmələr, (təkrar nəşr). (Hayfa, Bəhai Dünya Mərkəzi, 1982, 2009, № 46.1)* **[3]**

Bu Ruhani Məhfillərə Allahın Ruhu yardım edir. Onların qoruyucusu Əbdül-Bəhadır. O onların üzərində qanadını gərir. Bundan daha böyük nemət nə ola bilər? Bu Ruhani Məhfillər bütün diyarlara müqəddəslik rayihələrinin yayıldığı, bilik nurlarının yaradılmış bütün şeylərin üzərinə işıq saldığı şölə saçan çıraqlar və səmavi bağçalardır. Onlardan hər tərəfə həyat ruhu çağlayır. Onlar, doğrudan da, bütün zamanlarda və bütün şərtlər altında insanın tərəqqisinin qüdrətli mənbəyidirlər.

(*Həzrət Əbdül-Bəha, Şövqi Əfəndi iqtibas etmişdir, Allah Yanımızdan Keçir, (Vilmet, Bahai Publishing Trust, 1987, 2012) səh.526. Həmçinin, Həzrət Əbdül-Bəhanın Yazılarından seçmələr, № 38.5)* **[4]**

… bu son dərəcə vacibdir ki, Kitabi-Əqdəsin, Ən Müqəddəs Kitabın aydın mətninə uyğun olaraq, hər bir yerdə, istər şəhər, istərsə də qəsəbə olsun, yetişkin (21 və daha böyük) bəhailərin sayı doqquzdan[[1]](#footnote-1) çox olduqda, dərhal yerli “Ruhani Məhfil” qurulsun. Əmrə aid olan bütün məsələlər bilavasitə və dərhal tam məşvərət və müzakirə üçün ona verilməlidir. Bu yerli Məhfillərin vacibliyi, xeyr, mütləq zəruriliyi gələcəkdə onların təkamül edib yerli Ədalət Evlərinə çevrilmələrini başa düşdükdə aşkar olur....

*(Şövqi Əfəndi tərəfindən 12 mart 1923-cü il tarixində Amerika, Avstraliya, Fransa, Almaniya, Britaniya Adaları, İtaliya, Yaponiya və İsveçrə bəhailərinə yazdığı məktubdan, Bəhai Administrasiyası: seçilmiş müraciətlərdə dərc edilmişdir, 1922-1932).* **[5]**

Gəlin Onun aydın və tez-tez təkrarladığı təminatını xatırlayaq ki, təmənnasızlıq və inqitanın o durulmuş ab-havasında seçilmiş hər bir Məhfili, həqiqətən, Allah təyin etmişdir, onun qərarı doğrudan da, ilhamlanmışdır və hamı bir nəfər kimi qeyd-şərtsiz və şadlıqla onun qərarına tabe olmalıdır.

*(Şövqi Əfəndinin Amerika bəhailərinə yazdığı 23 fevral 1924-cü il tarixli məktubdan. Bəhai Administrasiyası: seçilmiş müraciətlərdə dərc edilmişdir 1922-1932, səh. 65).* **[6]**

Zamanı gələndə Bəhai Vəhyinin Müəllifinin onlara əta etdiyi daimi və daha təsviredici ad olan “Ədalət Evi” ilə əvəzlənəcək “Ruhani Məhfillər” adlandırılan; doqquz və ya daha çox yetişkin inananın sakin olduqları hər bir şəhərdə, qəsəbədə və kənddə heç bir istisna olmadan qurulan; ən böyük Bəhai Bayramının birinci günü istər kişi, istər qadın olsun, bütün yaşlı inananlar tərəfindən hər il seçilən; hərəkət və qərarlarına görə onları seçənlər qarşısında onları cavabdehlikdən azad edən bir səlahiyyət verilmiş; Həzrət Bəhaullahın elan etdiyi və son nəticədə qurulmalı olan “Ən Böyük Sülh”ün hökmranlığını gətirəcək “Ən Böyük Ədalət”in diqtəsini bütün şərtlər altında yerinə yetirməyə and içən; üzərlərinə öz yurisdiksiyalarında olan icmaların faydası üçün çalışmaq, onları öz plan və fəaliyyətləri ilə tanış etmək, arzu etdikləri tövsiyələri verməyə onları dəvət etmək vəzifələri qoyulmuş; bütün liberal və humanitar hərəkatlarla öz Dinlərinin universallığını və hərtərəfliliyini nümayiş etdirmək kimi heç də az həyati əhəmiyyətə malik olmayan bir vəzifələrindən agah olan; istər dini, istər sekulyar olsun, bütün növ təriqət təşkilatlarından uzaq olan; illik olaraq özləri tərəfindən təyin olunan və özlərinin də qarşısında məsul olan, konkret bir bəhai fəaliyyətinin öyrənilməsi və həyata keçirilməsi hər birinə təhkim edildiyi komitələrdən kömək alan; bütün inananların könüllü olaraq ianə verdikləri yerli fondlarla dəstəklənən, Həzrət Bəhaullahın Dininin təmsilçiləri və əminləri olan, hazırda sayı bir neçə yüz olan, üzvlüyü dünya miqyaslı Bəhai icmasını təşkil edən fərqli irq, inanc və siniflərdən təşkil olunan bu Məhfillər son iki onillik ərzində öz nailiyyətləri ilə Bəhai cəmiyyətinin əsas dayağı və onun inzibati strukturunun ən son təməli sayıla bilmək haqqı qazandıqlarını artıqlaması ilə sübut etmişlər (nümayiş etdirmişlər).

*(Şövqi Əfəndi, Allah Yanımızdan keçir, səh. 524-525)* **[7]**

Bu günün Ruhani Məhfillərinin zamanı gələndə Ədalət Evləri ilə əvəzlənəcəyi və onların hamısının məqsəd və məramına görə ayrı-ayrı orqanlar deyil, eyni olması Həzrət Əbdül-Bəhanın Özü tərəfindən tam təsdiq olunmuşdur. Fakt budur ki, Birləşmiş Ştatlarda ilk seçilmiş Bəhai təsisatı olan Çikaqo Ruhani Məhfilinin üzvlərinə ünvanladığı bir Lövhdə onlara həmin şəhərin *"Ədalət Evi"*nin üzvləri kimi müraciət etmişdi və beləliklə də Öz qələmi ilə bugünkü Bəhai Ruhani Məhfillərinin Həzrət Bəhaullahın buyurduğu Ədalət Evləri ilə eyni bir təsisat olmasını şübhə yeri qoymadan təsdiq etmişdir. Anlaşılması çox da çətin olmayan səbəblər üzündən, dünya Bəhai icmalarının seçilmiş nümayəndələrinə Ruhani Məhfil adı vermək məsləhət görülmüşdür, bir istilah ki, Bəhai Dininin məqamı və məqsədləri daha yaxşı başa düşüləndə və tamamilə tanınanda, tədricən özünün həmişəlik və daha müvafiq təyinatı olan Ədalət Evinə çevriləcəkdir.

*(Şövqi Əfəndi, Həzrət Bəhaullahın Dünya Nizamı, seçilmiş məktublar, (2-ci redaktə) Vilmette: Bəhai Nəşriyyatı, 1982, 2012 nəşri, səh 6)* **[8]**

**II Üzvlük – keyfiyyət və seçki**

Əgər biz sadəcə Bəhai Məhfillərinin üzvlərinin yüksək bacarıqlılıqlarına nəzər salsaq, dərhal... yararsızlıq və məyusluq hissləri ilə doluruq və həqiqətən, əgər biz qalxıb öz rolumuzu nəcibliklə oynasaq, həyatımızdakı hər bir qüsurun Onun fəzl və qüdrətinin qalibiyyətli ruhu tərəfindən yerinin doldurulacağı kimi rahatladıcı düşüncə olmasa, biz həqiqətən özümüzü ruhdan düşmüş hiss edərdik. Gərəkdir ki, seçilən nümayəndələr az da olsa ehtiras və təəssübkeşlik olmadan, istənilən maddi fikirlərdən azad şəkildə, yalnız lazımi keyfiyyətləri – şübhəsiz sədaqəti, təmənnasız həsretməni, təcrübəli ağlı, öz təsdiqini tapmış bacarığı və yetkin təcrübəni – ən yaxşı şəkildə özündəbirləşdirirlər...

*(Şövqi Əfəndi tərəfindən 3 iyun 1925-ci ildə Birləşmiş Ştatlar və Kanadanın qurultayının nümayəndə və qonaqlarına yazılmış məktubdan, Bəhai Administrasiyası: seçilmiş müraciətlərdə dərc edilmişdir, 1922-1932) (səh.88).* **[9]**

Ruhani Məhfilin kvalifikasiyaları ilə bağlı növbəti sualınızla bağlı: bununla əlaqədar təməl vacibliyə malik bir fərq var və bu bir təsisat olaraq Ruhani Məhfillə onu təşkil edən şəxslər arasında olan fərqdir. Heç bir vəchlə fərz edilmir ki, onlar kamildirlər, yaxud qalan dindaşlarına nisbətən onlar hansısa *fitrətən* üstünlüyə malikdirlər. Bu dəqiqliyi ilə ona görədir ki, onlar da icmanın digər üzvlərini səciyyələndirən eyni insani məhdudiyyətlərə məhkum olduqlarından hər il seçilməlidirlər. Seçkilərin mövcudluğu kifayətedici bir göstəricidir ki, Məhfil üzvləri, ilahi və kamil bir təsisatın bir hissəsi olsalar da, özləri qeyri-kamildirlər. Lakin bu heç də o demək deyil ki, onların mühakiməsi qüsurludur.

Çünki Həzrət Əbdül-Bəhanın dəfələrlə vurğuladığı kimi, Bəhai Məhfilləri Allahın hidayəti və qoruması altındadırlar. Xüsusilə də illik olan seçkilər, üzvlərinin hərəkətləri nəticəsində Məhfilin əziyyət çəkdiyi hər hansı qüsur və ya çatışmazlığı sağaltmaq üçün icmaya yaxşı bir fürsət verir. Beləliklə, Bəhai Məhfillərində üzvlüyün keyfiyyətinin davamlı yüksəldildiyi və yaxşılaşdırıldığı sağlam bir metod yaradılmışdır. Lakin, artıq vurğulandığı kimi, Ruhani Məhfil təsisatı heç bir halda sadəcə onu təşkil edən üzvlərin şəxsi bacarıqları ilə eyniləşdirilə və qiymətləndirilə bilməz.

*(Şövqi Əfəndinin adından iki inanana yazılmış 15 noyabr 1935-ci il tarixli məktubdan)* **[10]**

… Mən hesab edirəm ki, seçkidən öncə şəxsiyyətlərə istinad yanlış anlaşılma və təfriqələrə səbəb olardı. Dostların edəcəkləri budur ki, bir-birləri ilə hərtərəfli tanış olsunlar, fikir mübadiləsi etsinlər, sərbəst şəkildə qaynayıb-qarışsınlar və nə qədər dolayı yolla olsa da, konkret fərdləri nəzərdə tutmadan və ya istinad etmədən, belə bir üzvlük üçün tələb olunan tələbat və kvalifikasiyaları öz aralarında müzakirə etsinlər. Biz başqalarının rəyinə təsir etməkdən, hansısa konkret bir fərd üçün təşviqat aparmaqdan çəkinməli, fəqət Məhbubumuzun Lövhlərində işarə edilən üzvlük xüsusiyyətləri ilə hərtərəfli tanış olmaq və dostların dedikləri və rəyləri ilə deyil, bilavasitə, şəxsi təcrübə ilə bir-birimiz barəsində daha çox öyrənməyin zərurətini vurğulamalıyıq.

*(Şövqi Əfəndi tərəfindən bir Yerli Ruhani Məhfilə yazılmış 14 may 1927-ci il tarixli məktubdan, Bəhai Xəbərlərində dərc edilmişdir, 18 iyun 1927, səh 9)* **[11]**

Bu Yerli Ruhani Məhfillər birbaşa dostlar tərəfindən seçilməli olacaq 21 və yuxarı yaşı olan, imanını elan etmiş hər bir inanan uzaq durmayaraq, laqeyd və ya sərbəst münasibət göstərməyərək, vicdanla və cidd-cəhdlə, öz yerli Məhfilinin seçilməsində, möhkəmlənməsində və səmərəli işləməsində iştirak etməyi müqəddəs borcu hesab etməlidir.

*(Şövqi Əfəndi tərəfindən Amerika, Avstraliya, Fransa, Almaniya, Britaniya Adaları, İtaliya, Yaponiya və İsveçrə bəhailərinə yazılmış 12 mart 1923-cü il tarixli məktubdan, Bəhai Administrasiyası: seçilmiş müraciətlərdə dərc edilmişdir, 1922-1932).* **[12]**

… seçici…çağrılır ki, dua və düşüncələrin onu ilhamlandırdığı kəslərin üzərində dayansın... sakit və dua mühitində seçki üçün o qədər ziyanlı olan namizəd irəli sürmə praktikası etibarsızlıq yaradır, çünki bu, özlüyündə, indiki şərtlər daxilində, çox vaxt bütün seçilmiş nümayəndələrin əslində azlığını təşkil edən əksəriyyətə haqq verir ki, hər bir seçicinin ən layiqli namizəd olduğuna vicdanla inandığı şəxsin xeyrinə Allahın ona verdiyi səs vermə hüququnu inkar etsin...

*(Şövqi Əfəndi tərəfindən Birləşmiş Ştatlar və Kanada Milli Ruhani Məhfilinə yazılmış 27 may 1927-ci il tarixli məktubdan. Bəhai Administrasiyası: seçilmiş müraciətlərdə dərc edilmişdir, 1922-1932). Səh 136.* **[13]**

**III. Birlikdə Məşvərət Etmək – Funksiyalar**

Onlar gərək bir yerdə məşvərət etsinlər və Allahın bəndələrinin maraqlarına, Onun xatirinə, öz maraqları kimi baxsınlar və layiqli və yaraşanı seçsinlər. Rəbbiniz Allah sizə belə hökm etmişdir… Məbada Onun Lövhündə aydın nazil olanları bir kənara qoyasınız. Allahdan qorxun, ey dərk edənlər!

*(Şövqi Əfəndi tərəfindən Birləşmiş Ştatlar və Kanada Milli Ruhani Məhfilinə yazılmış 27 may 1927-ci il tarixli məktubdan. Bəhai Administrasiyası: seçilmiş müraciətlərdə dərc edilmişdir, 1922-1932). Səh 21.* **[14]**

Görüşdə olanda, onlara yaraşır ki, Allahın bəndələri adından hamının işləri və maraqları barəsində söhbət etsinlər. Məsələn, onlar Əmrin təbliğinə üstünlük verməlidirlər, çünki bu ən üstün əhəmiyyətə malikdir, belə ki, bütün insanlar, tək bir ruh kimi, ilahi Birlik Çadırına daxil olsunlar, bütün insanlıq bir bədən kimi olsun. Eynilə də, onlar davranışın incələşməsi, insan ləyaqətinin qorunması, şəhərlərin və Allahın Öz ölkələri üçün dayaq və xalqları üçün qala etdiyi quruluşun inkişafına baxsınlar. Allahın Əmrinin təbliğinə, hər bir dövrün və zamanın konkret şərtləri daxilində, onun inkişafına nəyin kömək etməsi baxışı ilə baxılmalıdır, eynilə də digər məsələlər; ona görə də qərarı verilən hər hansı bir şey həyata keçirilməlidir. Lakin diqqət edilməlidir ki, ölümsüz şöhrətin bu Vəhyində ilahi ayələrdə nazil edilənlərə əks bir şey edilməsin. Çünki tək haqq Allah – şanı ucalsın Onun – Öz bəndələrinə nəyi əmr etmişsə, o da ən yaxşı şəkildə faydalarınadır. O, həqiqətən, sizə özünüzdən daha lütfkardır; O, həqiqətən, Hər Şeyi Bilən və Hər Şeydən Xəbərdardır.

Əgər bu ruhlar yazılmış şərtlərə uyğunlaşsalar, onlar, şübhəsiz olaraq, Onun görünməz bəxşişlərindən yardım alacaqlar. Bu, həqiqətən, faydası hamını saran bir təşəbbüsdür.

*(Həzrət Bəhaullahın fars və ərəb dilindən tərcümə edilmiş Lövhündən)* **[15]**

Bir yerdə məşvərət edənlər üçün ilkin şərt niyyətin paklığı, ruhun işıqlılığı, Allahdan başqa hər şeydən inqita, Onun İlahi Rayihəsinə cəzb olunmaq, Onun dostları arasında təvazökar və mütilik, çətinliklərdə səbir və dözüm və Onun uca Astanasına bəndəlikdir. Bu sifətləri əldə etməkdə onlara mərhəmətlə yardım edilərsə, Bəhanın görünməz Mələkutundan onlara qələbə əta ediləcəkdir. Bu gün məşvərət yığıncaqları ən böyük əhəmiyyətə və həyati vacibliyə malikdir. Onlara itaət mühüm və məcburidir. Onun üzvləri elə bir tərzdə məşvərət etməlidirlər ki, heç bir inciklik və ixtilaf yaranmasın. Buna hər bir üzv öz fikrini mütləq azadlıqla ifadə edəndə və dəlilini ortaya qoyanda nail olmaq olar. Kimsə müxalif olarsa, o heç bir vəchlə inciməməlidir, çünki məsələlər tamamilə müzakirə olunmayana qədər düzgün yol üzə çıxmaz. Həqiqətin parlaq qığılcımı ancaq müxtəlif fikirlərin toqquşmasından sonra üzə çıxır. Əgər müzakirədən sonra qərar yekdilliklə qəbul edilərsə, yaxşı və gözəldir; lakin əgər, Allah eləməsin, fikir müxtəlifliyi meydana çıxarsa, səs çoxluğu hakim olmalıdır.

*(Həzrət Əbdül-Bəha, Şövqi Əfəndi tərəfindən 5 mart 1922-ci ildə Birləşmiş Ştatlar və Kanadanın bəhailərinə yazılmış məktubdan, Bəhai Administrasiyası: seçilmiş müraciətlərdə dərc edilmişdir, 1922-1932) (səh.21-22). Həmçinin Həzrət Əbdül-Bəhanın Yazılarından Seçmələr-də dərc edilmişdir. № 43.1 və 44.1)* **[16]**

Məşvərət otağına daxil olan zaman, bu duanı Allah sevgisi ilə döyünən bir ürəklə və Onun zikrindən başqa hər şeydən pak olmuş bir dillə oxuyun ki, Qüvvət Sahibi Sizə ən uca qələbə qazanmaqda kömək etsin.

Ey Allah, Ey mənim Allahım! Biz Sənin bəndələrinik ki, bu əzəmətli Gündə üzümüzü sədaqətlə Sənin Müqəddəs üzünə tərəf döndərmişik və Səndən başqa hər şeydən inqita etmişik. Biz bu Ruhani Məhfildə vahid baxış və fikirlə, eyni bir məqsədlə Sənin kəlamını insanlar arasında ucaltmaq üçün toplanmışıq. Ey Rəbbimiz və Allahımız! Bizi xalqın içində İlahi Hidayət nişanələri, Ulu Əmrinin Bayraqları və Əzəmətli Əhdinin xadimləri, Əbha Mələkutunda İlahi Birlik məzhərləri və bütün diyarlara şəfəq salan parlaq ulduzlar eylə, Ey Uca Rəbbimiz. İlahi! Sənin ecazkar Fəzl dalğalarınla təlatümə gələn dənizlər, Əbha Dağlarından axan çaylar, ilahi Əmrinin Ağacında olan gözəl meyvələr və səmavi Bağçanda Sənin Bəxşiş yellərinlə əsən ağaclar olmaqda bizə kömək eylə. Ey Allah! Ruhlarımızı Sənin İlahi Birlik Ayələrinə tabe eylə və qəlblərimizi Öz Fəzl bəxşişlərinlə sevindir, ta ki biz bir dənizin dalğaları kimi birləşək və Sənin parlaq İşığının şüalarıtək qovuşaq ki, fikirlərimiz, baxışlarımız, hisslərimiz bütün aləmdə birlik ruhu zahir edən vahid həqiqət olsun. Sən Fəzl Sahibi, Kəramətli, Ətaedən, Ən Qüdrətli, Mərhəmətli və Şəfqətlisən.

*(Həzrət Əbdül-Bəha, Şövqi Əfəndi tərəfindən 5 mart 1922-ci ildə Birləşmiş Ştatlar və Kanadanın bəhailərinə yazılmış məktubdan, Bəhai Administrasiyası: seçilmiş müraciətlərdə dərc edilmişdir, 1922-1932) (səh.20-21). Həmçinin Həzrət Əbdül-Bəhanın Yazılarından Seçmələr-də dərc edilmişdir. № 42.4 və 42.5)* **[17]**

... birinci şərt məhfilin üzvləri arasında mütləq məhəbbət və ahəngdir. Onlar yadlıqdan tamamilə azad olmalı və özlərində Allahın Birliyini təcəssüm etdirməlidirlər, çünki onlar bir dənizin dalğaları, bir çayın damlaları, bir səmanın ulduzları, bir günəşin şüaları, bir bağın ağacları, bir bağçanın gülləridir. Fikirdə ahəng və mütləq birlik olmazsa, o yığıncaq buraxılmalı və o məhfil ləğv edilməlidir. İkinci şərt: onlar bir araya gələndə üzlərini Uca Mələkuta çevirməli və Əbha Səltənətindən yardım istəməlidirlər. Sonra son dərəcə sədaqət, nəzakət, ləyaqət, diqqət və mülayimliklə öz baxışlarını ifadə etməlidirlər. Onlar hər bir məsələdə həqiqəti axtarmalı və öz rəylərində israr etməməlidirlər, çünki bir insanın öz fikrində tərslik və təkidi sonda mübahisəyə aparacaq və həqiqət gizli qalacaqdır. Şərəfli üzvlər bütün azadlıqla öz fikirlərini ifadə etməlidirlər və heç vəchlə bir kəsə icazə verilmir ki, başqasının fikrini alçaltsın, xeyr, o, mülayimliklə həqiqəti izhar etməlidir və fikir ayrılığı yaranarsa, səs çoxluğu hakim olmalıdır və hamı çoxluğa itaət etməli və tabe olmalıdır. Yenə də, buna da icazə verilmir ki, şərəfli üzvlər istər görüşdə, istərsə də kənarda, əvvəlcə qəbul edilmiş qərara, o düzgün olmasa belə, etiraz etsin yaxud onu tənqid etsinlər, çünki belə bir tənqid istənilən bir qərarın həyata keçirilməsinin qarşısını alardı. Qısası, ahəngdarlıqla, məhəbbət və niyyət paklığı ilə nə təşkil edilirsə edilsin, onun nəticəsi işıqdır və ən cüzi yadlıq izi belə hakim olsa, nəticə qaranlıq üstünə qaranlıq olacaqdır... Əgər belə baxılarsa, o məhfil Allahdandır, əks təqdirdə isə o Şeytandan qaynaqlanan soyuqluğa və yadlığa aparacaq...

*(Əbdül-Bəha, Şövqi Əfəndi tərəfindən 5 mart 1922-ci ildə Birləşmiş Ştatlar və Kanadanın bəhailərinə yazılmış məktubdan, Bəhai Administrasiyası: seçilmiş müraciətlərdə dərc edilmişdir, 1922-1932) (səh.22).***[18]**

Bütün müzakirələr ruhların təliminə, uşaqların tərbiyəsinə, yoxsulların vəziyyətinin yüngülləşdirilməsinə, dünyada bütün siniflərdən olan zəiflərə köməyə, bütün insanlara mehribanlığa, Allahın rayihələrinin yayılmasına və Onun Müqəddəs Sözünün ucaldılmasına həsr olunmalıdır. Onlar bu şərtləri yerinə yetirməyə çalışsalar, Müqəddəs Ruhun fəzli onların üzərinə lütf ediləcək, və o məhfil ilahi bərəkətlərin mərkəzinə çevriləcək, ilahi təyid qoşunları onların köməyinə gələcək, və onlar günbəgün Ruhun yeni feyzlərini alacaqlar.

*(Həzrət Əbdül-Bəha, Şövqi Əfəndi tərəfindən 5 mart 1922-ci ildə Birləşmiş Ştatlar və Kanadanın bəhailərinə yazılmış məktubdan, Bəhai Administrasiyası: seçilmiş müraciətlərdə dərc edilmişdir, 1922-1932) (səh.22-23).* **[19]**

Hər bir ölkədə Ruhani Məhfillərin (sonralar yerli Ədalət Evləri adlandırılacaq) vəzifələri və funksiyaları barədə Həzrət Bəhaullah və Həzrət Əbdül-Bəhanın bəzi sözlərinin oxunması qəti şəkildə onların təbiətinin müqəddəsliyini, fəaliyyətlərinin geniş miqyasını və üzərlərində olan ağır məsuliyyətləri açır.

…

Təlimin məsələsi, onun istiqaməti, yolları, vasitələri, miqyası, möhkəmlənməsi Əmrin maraqları üçün nə qədər mühüm olsa da, heç vəchlə bu Məhfillərin tam diqqətini almalı olan yeganə məsələ deyil. Həzrət Bəhaullah və Həzrət Əbdül-Bəhanın Lövhlərinin diqqətlə öyrənilməsi aydın edir ki, Əmrin maraqları üçün heç də az əhəmiyyətə malik olmayan digər vəzifələr də hər bir yerdə dostların seçilmiş nümayəndələrinə həvalə olunur.

Onlara həvalə edilmişdir ki, ayıq və sayıq, tədbirli və ehtiyatlı olsunlar və Əmrin Məbədini hər zaman nifaq salanların oxlarından və düşmənlərin hücumundan qorusunlar. Onlar dostlar arasında dostluğu və razılığı yaymaq üçün çalışmalı, hər bir ürəkdən etibarsızlığın, soyuqluq və yadlığın hər bir izini silib atmalı və bunun yerində Əmrə xidmət üçün fəal və sidq-ürəklə əməkdaşlığı təmin etməlidirlər. Onlar rəngindən, kastasından və inancından asılı olmayaraq, yardım əllərini yoxsullara, xəstələrə, əlillərə, yetimlərə, dullara uzatmaq üçün əllərindən gələni etməlidirlər.

Onlar gənclərin maddi, həmçinin, ruhani maariflənmələri üçün, iqtidarlarında olan bütün vasitələrlə, uşaqların təlim-tərbiyə vasitələri, institut, mümkün olanda Bəhai təhsil təsisatları ilə öz işlərini təşkil və idarə etməli, onların tərəqqisi və inkişafı üçün ən yaxşı vasitələrlə təchiz etməlidirlər.

…

Onlar dostların müntəzəm görüşlərinin, ziyafətlərin və ildönümlərinin, habelə insanların sosial, intellektual və ruhani maraqlarına xidmət və onları irəlilətmək üçün tərtib olunmuş xüsusi yığıncaqların təşkilini üzərlərinə götürməlidirlər.

…

Bunlar hər bir Ruhani Məhfilin üzvlərinin ən mühüm öhdəlikləri arasındadır..…

*(Birinci paraqraf Şövqi Əfəndi tərəfindən 5 mart 1922-ci ildə Birləşmiş Ştatlar və Kanadanın bəhailərinə yazılmış məktubdandır, Bəhai Administrasiyası: seçilmiş müraciətlərdə dərc edilmişdir, 1922-1932) (səh.20). Qalanı isə, Şövqi Əfəndi tərəfindən Amerika, Avstraliya, Fransa, Almaniya, Britaniya Adaları, İtaliya, Yaponiya və İsveçrə bəhailərinə yazılmış 12 mart 1923-cü il tarixli məktubdandır, Bəhai Administrasiyası: seçilmiş müraciətlərdə dərc edilmişdir, 1922-1932, səh. 37-39).* **[20]**

O hesab edir ki, siz Yerli Məhfilinizə müraciət etməli, ən ciddi məxfiliklə onların yardım və məsləhətini istəməlisiniz. Bu qurumlar onlara müraciət olunduqda iqtidarlarında (ixtiyarlarında) olan hər cür yolla inananlara kömək etməli, məsləhət verməli, qorumalı və istiqamətləndirməlidirlər – doğrudan da, onlar nizam və birliyi, inananlar arasında Allahın qanununa itaəti saxlamaq məqsədilə yaradılmışdır. Uşaqlar valideyninin üstünə getdikləri kimi siz də onların yanına getməlisiniz…

*(Şövqi Əfəndinin adından bir fərdə yazılmış yazılmış 28 sentyabr 1941-ci il tarixli məktubdan)* **[21**]

Həzrət Bəhaullah vəd vermişdir ki, Onun nurlu ruhu nəinki birlik və ahəng hökm sürən hər bir Məhfildə olacaq, həm də bütün müzakirələrində dostların hamısını canlandıracaq, saxlayacaq və istiqamətləndirəcəkdir. Əmrin Vəlisi davamlı olaraq dostları məhz birliyə çağırırdı. Çünki birlik iradəsi olan yerdə heç nə konstruktiv inkişaf güclərinə nə müqavimət göstərə, nə də onlara mane ola bilər.

*(Şövqi Əfəndinin adından Avanston və Vilmet (ABŞ) Yerli Ruhani Məhfillərinə yazılmış 17 noyabr 1933-cü il tarixli məktubdan; Bəhai Xəbərlərində 190 (dekabr 1946, səh 1) dərc olunmuşdur* [**22]**

Bu Məhfillərin üzvləri də öz tərəflərindən, özlərinin xoşladıqları və xoşlamadıqları şeyləri, şəxsi maraq və meyillərini tamamilə rədd etməli, fikirlərini Bəhai icmasının rifahı və xoşbəxtliyinə kömək edəcək tədbirlər üzərində cəmləşdirməli və cəmiyyətin firvanlığını irəlilətməlidirlər.

(*Şövqi Əfəndi tərəfindən Amerika, Avstraliya, Fransa, Almaniya, Britaniya Adaları, İtaliya, Yaponiya və İsveçrə bəhailərinə yazılmış 12 mart 1923-cü il tarixli məktubdan, Bəhai Administrasiyası: seçilmiş müraciətlərdə dərc edilmişdir, 1922-1932, səh 41).* **[23]**

Gəlin, həmçinin, yadda saxlayaq ki, Əmrin kökündə şübhəsiz olaraq, fərdin özünüifadə, vicdanını bəyan etmək azadlığı və öz baxışlarını izhar etmək haqqı dayanır....

…

Və onlardan müəyyən bir qərara gəlmək tələb olunanda, təmkinli, həvəsli və səmimi məşvərətdən sonra dua ilə Allaha üz tutmalı, ciddi-cəhd, əminlik və cəsarətlə səslərini yazsınlar və Sərkər Ağanın bizə buyurduğu kimi həqiqətin səsi olan, heç vaxt sual altına alınmayan və həmişə bütün ürəyimizlə həyata keçirilməli olan çoxluğun səsinə tabe olsunlar. Dostlar bu səsə ürəkdən cavab verməli, və onu Əmrin mühafizəsini və irəliləyişini təmin edə biləcək yeganə vasitə hesab etməlidirlər.

*(Şövqi Əfəndi tərəfindən Amerika Bəhailərin yazılmış 23 fevral 1924-cü il tarixli məktubdan, Bəhai Administrasiyası, Seçilmiş Müraciətlər, 1922-1932, səh. 63-64)* **[24]**

Məhfildə bəhailərdən vicdanlarının əksinə səs vermək tələb olunmur. Əgər onlar çoxluğun fikrinə tabe olsalar və onu yekdil etsələr, bu yaxşıdır. Amma onlar bunu etməyə məcbur deyillər. Lakin onların etməli olduqları şey çoxluğun qərarına tabe olmalıdır, çünki səmərəli olan da məhz budur. Onlar ətrafda dolaşaraq çoxluqla razı olmadıqlarını deyib Məhfili gücdən salmamalıdırlar. Başqa sözlə, onlar öz fikirlərini deyil, Əmri başa qoymalıdırlar. O (bir Məhfil üzvü) məsələyə yenidən baxılmasını Məhfildən xahiş edə bilər, lakin qərarı dəyişməyəcəklər deyə,onlara təzyiq göstərmək yaxud ixtilaf yaratmağa haqqı yoxdur. Yekdil səs tərcih olunur, lakin şübhəsiz olaraq, başqa cəmiyyətlər kimi, süni üsullarla Məhfil üzvlərinə güclə qəbul etdirilməməlidir.

*(Şövqi Əfəndinin adından fərdi inanana yazılmış 19 oktyabr 1947-ci il tarixli məktubdan, Bəhai Xəbərləri 202-də dərc edilmişdir (dekabr 1947), səh.3)* **[25]**

Məhfildə çoxluq bir qərara gəlməzdən öncə, hər bir üzvün, yoldaşlarından kiminsə narazılığından yaxud yadlaşacağından qorxmadan öz fikrini azad və açıq şəkildə ifadə etməsi onun yalnız haqqı deyil, həm də borcudur. Açıq və aşkar məşvərətin bu vacib inzibati prinsipi nəzərə alındıqda, Əmrin Vəlisi sənin fikirlərinə fikir və təkliflərinə səs verməyi xahiş etmək metodunuzda əl çəkməyi məsləhət görərdi. Məhfilə öz baxışınızı ifadə etməyinizin bu birbaşa yolu yalnız Əmrin ruhuna ən çox yad olan məxfilik ab-havası yaratmır, həm də çoxlu anlaşılmazlıqlar və mürəkkəbləşmələrə aparıb çıxarır. Məhfil üzvlərinin öz əminlikləri barədə cəsarətləri olmalıdır, amma həm də üzv yoldaşlarının yaxşı düşünülmüş mühakimələrinə və göstərişlərinə bütün ürəkləri ilə, sözsüz itaət göstərməlidirlər.

*(Şövqi Əfəndinin adından fərdi inanana yazılmış 28 oktyabr 1935-ci il tarixli məktubdan)* **[26]**

Ona görə də dostlar Məhfil üzvləri arasında üstünlük təşkil edən fikir müxtəlifliyinə görə ruhdan düşməməlidirlər, çünki bunlar, təcrübənin göstərdiyi kimi və Sərkər Ağanın da təsdiq etdiyi kimi, bütün Məhfil müzakirələrində dəyərli bir funksiyanı yerinə yetirir. Lakin əksəriyyətin fikri müəyyən olunandan sonra bütün üzvlər avtomatik olaraq və tərəddüd etmədən ona itaət etməli və onu sədaqətlə yerinə yetirməlidirlər. Lakin yerli icmaların seçilmiş nümayəndələrinin müzakirə və məşvərətlərini hər zaman səbir və təmkin səciyyələndirməlidir və heç bir halda səmərəsiz və xırdaçı müzakirələrə yol verilməməlidir.

*(Şövqi Əfəndinin adından fərdi bir inanana yazılmış 18 aprel 1939-cu il tarixli məktubdan)* **[27]**

Məhfilin işinin aparılması ancaq bir prinsipə söykənir ki o da çoxluğun iradəsinin üstünlüyüdür. Çoxluğun qərarları hər hansı azlığın özünün tərsliklə yapışıb qaldıqları baxışlara tərəfkeşliyə qətiyyən baxmayaraq Məhfil tərəfindən cəsarətlə qəbul edilməli və yerinə yetirilməlidir.

*(Şövqi Əfəndinin adından fərdi bir inanana yazılmış 20 noyabr 1941-ci il tarixli məktubdan)* **[28]**

O…. onlara göstərdi ki, “hamı bir nəfər üçün, bir nəfər hamı üçün” münasibəti çox yanlış olmuşdur. Bir Məhfil öz yurisdiksiyası ərazisində Əmrin Əminlərini təşkil edirlər. Onun üzvləri Əmrin maraqlarını bütün hallarda şəxsiyyətdən üstün tutmalı və onun diqqətinə verilmiş hər hansı məsələyə qərəzsiz yanaşmalıdır. Nəzəri olaraq, Məhfil üzvünün layiq və ya səmimi olmaması həmişə mümkündür. Məhfil üzvünün bir üzvünə edilən töhmət yaxud hər hansı ittihamın Məhfilə edildiyi münasibəti çox yanlışdır. Məhfil Əmri qorumalı və üzvlərini nə kor-koranə ittiham etməli, nə də müdafiə etməlidir….

Bəhailər şəxsiyyətləri unutmağı və insanlarda o qədər təbii olan tərəf tutmaq və bunun üçün savaşmaq istəyini aşmalıdırlar. Onlar həmçinin, böyük məşvərət prinsipini gerçəkdən istifadə etməyi öyrənməlidirlər. On Doqquz Gün ziyafətlərinə İcma üçün öz fikirlərini ifadə etmək və Məhfilinə təkliflər vermək üçün ayrılmış vaxt vardır; Məhfil və inananlar bu şad müzakirə vaxtına can atmalı və ondan nə qorxmalı, nə də boğmalıdırlar. Eynilə də Məhfil üzvləri tam məşvərət etməli, qərarlarında çoxluğun iradəsini üstün tutaraq şəxsiyyətləri deyil, Əmrin maraqlarını birinci yerə qoymalıdırlar. … Xəstə dünyaya Həzrət Bəhaullahın şəfaverici dərmanlarından biri Məhfildir (ki, gələcəkdə Ədalət Evi olacaqdır); onun üzvlərinin çox müqəddəs və ağır məsuliyyətləri vardır, icmanı hərəkətə gətirmək, onun üzvlərini qorumaq və yardım etmək qüdrəti də eyni ilə çox böyükdür.

*(Şövqi Əfəndinin adından Almaniya və Avstriya Milli Ruhani Məhfilinə yazılmış 30 iyun 1949-cu il tarixli məktubdan, İlahi Rəhbərlik İşıqlarında dərc edilmişdir: Bəhai Dininin Vəlisinin Almaniya və Avstriya bəhailərinə müraciətlərindən, 1-ci cild. (Hofheim-Langenhain: Bahá’í-Verlag, 1982), səh. 152–153*) **[29]**

**IV. İştirak və İstefa**

… Bu sadəcə çox aydındır ki, bir üzv Yerli Məhfilinin görüşlərində müntəzəm iştirak etməyincə, icmanın bir nümayəndəsi kimi, ona həvalə edilmiş vəzifəni yerinə yetirmək və məsuliyyətlərini həyata keçirmək onun üçün mümkünsüz olacaq. Yerıi Ruhani Məhfildə üzvlük, doğrudan da, yerli Bəhai fəaliyyətləri ilə sıx əlaqədə olmaq öhdəliyi və qabiliyyətini, Məhfilin iclaslarında müntəzəm iştirak etmək imkanını nəzərdə tutur.

*(Şövqi Əfəndinin adından Birləşmiş Ştatlar və Kanada Milli Ruhani Məhfilinə yazılmış 16 fevral 1935-ci il tarixli məktubdan, Bəhai Administarsiyasının prinspləri: Məcmuə, 1-ci Hindistan nəşri, (Yeni Dehli: Bəhai Nəşriyyatı, 1982), səh. 51)* **[30]**

…Məhfillərin üzvlərinin iclaslarda iştirak etməmələrinə vaxt həddi qoyulmasına və bu vaxt bitdikdə o şəxsin avtomatik olaraq Məhfil üzvlüyündən çıxmasına və boş yer yaranmasının elan edilməsinə Məhfillərə icazə verilməsi təhlükəli bir presedentin yaradılmasıdır… Məhfillərin müəyyən etdikləri və ondan sonra şəxsin üzvlükdən çıxmasına gətirən heç bir vaxt həddi olmamalıdır. Məhfilin iclaslarında uzun müddət olmamağın hər bir halına o Məhfil tərəfindən ayrıca baxılmalıdır və əgər o şəxsin görüşlərdə iştirak etmək istəməməsi məlum olarsa, yaxud xəstəlik və ya səfər səbəbilə qeyri-müəyyən müddətə uzaq qalarsa, onda boş yeri qanuni olaraq elan edilə və yeni üzv seçilə bilər.

*(Şövqi Əfəndinin adından fərdi inanana yazılmış məktubdan, Bəhai xəbərləri 208-də, səh. 7 (iyun 1948) dərc edilmişdir.***[31]**

İnananın yerli Məhfildən istefa verməsinə icazə verilib verilməməsi ilə bağlı sualına dair: xəstəlik kimi xüsusi hallarda və ancaq bir şəxs yalnız Məhfilə seçildikdən sonra, heç vaxt əvvəlcədən olmadan, bunu edə bilər. Məhfil üzvləri arasında şəxsi ixtilaflar və narazılıqlar belə bir istefa üçün yetərli heç bir əsas vermir və şübhəsiz ki, Məhfil iclaslarına gəlməməyə haqq qazandıra bilməz. Şəxsi fikirlərin toqquşması ilə, Həzrət Əbdül-Bəhanın buyurduğu kimi, çox vaxt həqiqət qığılcımı alışır və İlahi hidayət zahir olur….

*(Şövqi Əfəndinin adından fərdi inanana yazılmış 18 aprel 1939-cu il tarixli məktubdan)* **[32]**

Məhfildəki ahəngsizliyin dərmanı onun hər hansı üzvünün istefası yaxud kənar durmasında ola bilməz. Məhfil narahatedici ünsürlərə baxmayaraq, bir bütöv olaraq işləməyi öyrənməlidir, əks təqdirdə bütün sistem qaydaya istisnalar etməklə etibardan düşə bilər.

*(Şövqi Əfəndinin adından fərdi inanana yazılmış 20 noyabr 1941-ci il tarixli məktubdan)* **[33]**

**V. Məhfilin - İnananlara münasibəti**

Gəlin həmçinin yadda saxlayaq ki, Allahın Əmrinin əsas prinsipi istibdad hakimiyyəti deyil, təvazökar yoldaşlıqdır, özbaşına iqtidar deyil, açıq və mehriban məşvərət ruhudur. Əsl Bəhai ruhundan başqa heç nə mərhəmət və ədalət, azadlıq və təslimiyyət, fərdin hüququnun müqəddəsliyi və özünü təslim etmə, ayıqlıq, ehtiyatkarlıq və tədbirlilik bir tərəfdən, yoldaşlıq, səmimiyyət və cəsarət prinsiplərini digər tərəfdən barışdırmağa (uzlaşdırmağa) ümid edə bilməz. Dostların azad şəkildə və vicdanla seçdikləri kəslərin vəzifələri onları seçənlərin öhdəliklərindən heç də az əhəmiyyətə və vacibliyə malik deyil. Onların işi hökm emək deyil, məşvərət etməkdir, və yalnız öz aralarında deyil, həm də mümkün qədər təmsil etdikləri çox dostla məşvərət etməkdir. Onlar özlərinə başqa bir işıqda yox, məhz Allahın Əmrinin yetərli və ləyaqətli təmsilçiliyi üçün seçilmiş alətlər işığında baxmalıdırlar. Onlar heç vaxt belə bir fikrə düşməməlidirlər ki, qabiliyyət və dəyər nöqteyi-nəzərindən əslində başqalarından üstündürlər, Əmrin qurumunun əsas bəzəkləri və onun təlim və prinsiplərinin yeganə yayıcılarıdır. Onlar vəzifələrinə son dərəcə mütiliklə yanaşmalı, açıq fikirlilikləri, yüksək ədalət və borc hissi, açıqlıq (candour – dürüstlük, səmimiyyət), təvazökarlıq, dostların, Əmri və insanlığın rifahı və maraqlarına tam özlərini həsr etmələri ilə yanaşmalı və xidmət etdikləri insanların yalnız inamını, səmimi dəstəyini və hörmətlərini deyil, həm də ehtiram və gerçək məhəbbətlərini qazanmalıdırlar. Onlar hər zaman istisnalılıq, məxfilik ab-havasından qaçmalı, amiranə münasibətdən özlərini azad etməli, müzakirələrindən hər cür təəssüb və ehtirası qovmalıdırlar. Onlar hikmətli tədbirlilik çərçivəsində dostlara açılmalı, onları planları ilə tanış etməli, öz problem və narahatlıqlarını onlarla bölüşməli, onların məsləhət və nəsihətlərini axtarmalıdırlar...

*(Şövqi Əfəndinin adından Amerika bəhailərinə yazılmış 23 fevral 1924-cü il tarixli məktubdan, Bəhai administrasiyası: Seçilmiş Müraciətlərdə dərc edilmişdir, 1922-1932, səh. 63-64)* **[34]**

Həm fərdlər, həm də Məhfillər arasında liderliyin birinci keyfiyyəti onun ardıcıllarının sıravi üzvlərində mövcud olan enerji və səriştəni istifadə etmək qabiliyyətidir. Əks təqdirdə bir qrupun ən səriştəli üzvləri lazımlı (əsas xətt olan) məsələdən uzaqlaşacaq və enerjilərini sərf edə biləcəkləri başqa bir yer tapacaqlar.

Şövqi Əfəndi ümid edir ki, Məhfillər hər bir tək insanın məşğul tutulacağı təbliğ fəaliyyətləri planlaşdırmaq üçün əllərindən gələn hər şeyi edəcəklər.

*(Şövqi Əfəndinin adından Birləşmiş Ştatlar və Kanada Milli Ruhani Məhfilinə yazılmış 30 avqust 1930-cu il tarixli Məktubdan)* **[35]**

Allahın Əmrinin inzibatçıları çoban kimi olmalıdırlar. Onların məqsədi inananların icmasında meydana çıxa biləcək bütün şübhələri, anlaşılmazlıqları və ixtilafları dağıtmaqdır. Buna isə onlar lazımınca o şərtlə nail ola bilərlər ki, baxılmaq üçün onlara verilmiş bütün işlərdə ədalətlə hərəkət etmək üçün möhkəm qətiyyətlə birləşən həqiqi məhəbbət hissi ilə hərəkətə gəlsinlər.

*(Şövqi Əfəndinin adından bir fərdə yazılmış 9 mart 1934-cü il tarixli məktubdan)* **[36]**

Dostlar arasında, xüsusilə, Yerli Məhfillərlə fərdi inananlar arasında kamil ahəng və yoldaşlığın təmin edilməsindən daha təcili və zəruri bir vəzifə yoxdur. Yerli Məhfillər fərdi inananlarda inama səbəb olmalı, onlar isə öz növbəsində, Yerli Məhfilin qərar və göstərişlərinə tam itaət etməyə hazır olduqlarını ifadə etməlidirlər.Yerli Məhfil və fərdlər əməkdaşlıq etməyi öyrənməli, və başa düşməlidirlər ki, Əmrin təsisatları ancaq belə bir əməkdaşlıqla səmərəli və daimi olaraq işləyə bilərlər. Yerli Məhfilə itaət sözsüz və bütün qəlblə olsa da, o qurum öz qərarlarını elə tətbiq etməlidir ki, onun hökm etmək niyyətindən irəli gəldiyi təəssüratı yaratmaqdan qaçılsın. Əmrin ruhu qarşılıqlı əməkdaşlıqdır, diktatorluq deyil.

*(Şövqi Əfəndinin adından fərdi inanana yazılmış 28 oktyabr 1935-ci il tarixli məktubdan)* **[37]**

**VI. İnananların Məhfilə münasibətləri**

… Hər kəs gərək Ruhani Məhfillə məşvərət etməmiş hər hansı bir addım atmasın və onlar canidildən onun əmrlərinə tabe olmalı və ona itaət etməlidirlər ki, şeylər lazımınca qaydaya salınsın və təşkil edilsin. Əks halda hər kəs öz mühakiməsi ilə müstəqil hərəkət edəcək və öz istəyinin arxasınca gedəcək və Əmrə zərər vuracaq.

*(Həzrət Əbdül-Bəha, Şövqi Əfəndi tərəfindən 5 mart 1922-ci ildə Birləşmiş Ştatlar və Kanadanın bəhailərinə yazılmış məktubunda iqtibas edilmişdir, Bəhai Administrasiyası: seçilmiş müraciətlərdə dərc edilmişdir, 1922-1932) (səh.21).* **[38]**

…Nə olmasından asılı olmayaraq, … [yerdə] Əmrin maraqları ilə bağlı istər fərdi, istərsə də kollektiv olsun, bütün məsələlər istisna olaraq o yerin Ruhani Məhfilinə ünvanlanmalıdır ki, o məsələlər barəsində Məhfil qərar versin, milli səviyyədə olan məsələ isə Milli Quruma ötürülməlidir…

*(Şövqi Əfəndi tərəfindən 5 mart 1922-ci ildə Birləşmiş Ştatlar və Kanadanın bəhailərinə yazılmış məktubdan, Bəhai Administrasiyası: seçilmiş müraciətlərdə dərc edilmişdir, 1922-1932) (səh.23).* **[39]**

Əmr ziddiyyətli şərhlərə qurban getməsin və beləliklə paklığını və ilkin gücünü itirməsin, onun işləri səmərəlilik və cəldliklə yerinə yetirilsin deyə parçalanma və pozulmadan qaçmaq üçün, bu Məhfillərin seçilməsində hər kəsimin davamlı olaraq vicdanla fəal iştirak etməsi, onların qərarına itaət etməsi, onların əmrini yerinə yetirməsi, bütün bölgələrdə Hərəkatın böyüməsini stimullaşdırmaq vəzifəsində tam qəlbləri ilə onlarla əməkdaşlıq etməsi zəruridir…

*(Şövqi Əfəndi tərəfindən 12 mart 1923-cü il tarixində Amerika, Avstraliya, Fransa, Almaniya, Britaniya Adaları, İtaliya, Yaponiya və İsveçrə bəhailərinə yazılmış məktubdan, Bəhai Administrasiyası: seçilmiş müraciətlər-də dərc edilmişdir, 1922-1932, səh.41)* **[40]**

Mən sizin istinad etdiyiniz prinsipi tamamilə təsdiq edir və tam ürəklə və tərəddüdsüz dəstəkləyirəm ki, şəxsiyyətlər, ətrafında icmanın fırlandığı mərkəzlərə çevrilməməlidirlər, əksinə, bütün hallarda və nə qədər dəyərli olsalar da, onlar lazımı qaydada təsis edilmiş Məhfillərə tabe olmalıdırlar. Siz və əməkdaşlarınız heç vaxt Bəhai İnzibati sisteminin bu başlıca prinsipini həddən artıq qiymətləndirə və ya vurğulaya bilməzsiniz.

*(Şövqi Əfəndinin adından Birləşmiş Ştatlar və Kanada Milli Ruhani Məhfilinə yazılmış 11 aprel 1933-cü il tarixli məktubdan, Bəhai Administrasiyasının prinsipləri: Məcmuədə dərc edilmişdir, səh 58)* **[41]**

Əmrin hər hansı bir Bəhai şəxsin ətrafında mərkəzləşməsinə icazə verilməməsi prinsipi ilə bağlı, Əmrin Vəlisi bunu aydın etmək istəyir ki, heç vaxt səriştəli fərdi mübəlliğlərin ictimaiyyətə xitab etmələri üçün onlar Yerli Məhfillərdən hər cür təşviq və imkanlar almamalıdırlar deyə bir niyyət olmamışdır. Əmrin Vəlisi bunu nəzərdə tuturdu ki, belə bir natiqin şəxsiyyəti və populyarlığı hər bir yerli icmanın seçilmiş nümayəndələrinin orqanının səlahiyyətinə kölgə salmamalı və onun nüfuzunu azaltmamalıdır. Belə bir fərd öz məntəqəsində Əmri təmsil edən qurumun nəinki təsdiqini, məsləhətini və yardımını axtarmalıdır, həm də əldə etdiyi hər hansı şərəfi səlahiyyətləri altında xidmətini həyata keçirdiyi Məhfilin kollektiv hikmətinə və qabiliyyətinə aid etməyə çalışmalıdır. Üzərində İnzibati [Nizamın] tikildiyi bünövrəni fərdlər deyil, Məhfillər təşkil edir. Qalan hər şey Həzrət Bəhaullahın Qanununun (Sisteminin) seçilmiş mühafizləri və təbliğatçılarına tabe etdirilməli, onların xidmətinə verilməli və maraqlarını irəlilətməlidir.

*(Şövqi Əfəndinin adından fərdi inanana yazılmış 12 avqust 1933-cü il tarixli məktubdan, Bəhai Administrasiyasının Prinsipləri: Məcmuə-də dərc edilmişdir. Səh.19)* **[42]**

Məşvərətlə bağlı: İstənilən şəxs bir məsələni, digər tərəfin istəyindən asılı olmayaraq məşvərət üçün Məhfilə təqdim edə bilər. Əmrə təsir edən məsələlərdə Məhfil, əgər zəruri hesab edərsə, hər iki tərəfin istəmədikləri halda belə, müdaxilə edə bilər, çünki Məhfillərin bütün məqsədi Əmri, İcmaları, həmçinin fərdi Bəhailəri qorumaqdır.

(*Şövqi Əfəndi adından fərdi inanana yazılmış 17 oktyabr 1944-cü il tarixli məktubdan, Bəhai Xəbərləri 177-də dərc edilmişdir, (Noyabr 1945, səh. 2)* **[43]**

İnananlar məsləhət və kömək üçün tez-tez Məhfillərinə erkən vaxtda müraciət etməyi öyrənməlidirlər, Məhfillər isə digər tərəfdən daha çox ayıqlıqla və ictimaiyyətin nəzərində Əmrin nüfuzuna ziyan gətirəcək hər bir vəziyyətə münasibətdə daha böyük bir İcma məsuliyyəti ilə hərəkət etməlidirlər. Məhfil qərara gələndə onlar aidiyyatı olanların hamısı tərəfindən sədaqətlə və könüllü olaraq yerinə yetirilməlidir.

*(Şövqi Əfəndinin adından fərdi inanana yazılmış 13 mart 1944-cü il tarixli məktubdan)* **[44]**

Bizim İnzibati Nizama daxil olan, bizim Dünya Nizamının modeli olacağını yadda saxlamalı olduğumuz ən vacib elementlərdən biri budur ki, əgər bir Məhfil yaxşı düşünülməmiş bir qərar qəbul edərsə, icmanın birliyini saxlamaq üçün ona əməl edilməlidir. Yerli Məhfilin qərarından Milli Məhfilə şikayət vermək olar. Bu bir şeydir ki, cəhd və sınaqsız öyrənilə bilməz...

*(Şövqi Əfəndinin adından Almaniya və Avstriya Milli Ruhani Məhfilinə yazılmış 30 iyun 1949-cu il tarixli məktubdan, İlahi Hidayət İşıqları:Bəhai Dininin Vəlisindən Almaniya və Avstriya Bəhailərinə müraciətlər-də dərc edilmişdir, cild 1, səh. 151)* **[45]**

İnananlar Məhfillərinin göstəriş və əmrlərinin hətta ədalətli və düz olmasından əmin olmasalar belə, onlara inamları olmalıdır. Məhfil, üzvlərinin səs çoxluğu ilə bir qərara gəldiyi zaman dostlar həvəslə ona itaət etməlidirlər. Xüsusilə də Məhfil daxilində çoxluq təşkil edən üzv dostlarının fikirləri ilə razı olmayan üzvlər bütün Bəhai Məhfillərinin işinin əsasında dayanan səs çoxluğu prinsipinə tabe olmaq xatirinə öz şəxsi baxışlarını fəda edərək icma qarşısında yaxşı bir nümunə göstərməlidirlər.

*(Şövqi Əfəndinin adından fərdi inanana yazılmış 28 oktyabr 1935-ci il tarixli məktubdan)* **[46]**

Məhfil səhv edə bilər, amma Sərkər Ağanın göstərdiyi kimi, əgər icma yaxud fərdi Bəhai onun qərarlarına itaət etməsə, nəticə daha pisdir, çünki bu, Əmrin prinsip və qanunlarına riayət olunmasını təmin etmək üçün möhkəmləndirilməli olan təsisatın özünün əsasını sarsıdır. O bizə buyurur ki, Allah səhvləri düzə çevirəcək. Bizim buna inamımız olmalı və Məhfilimizə itaət etməliyik. Ona görə də o ciddi surətdə sizi inandırır ki, bilavasitə Bəhai Məhfilinizin altında işləyəsiniz, səsverən üzv olaraq məsuliyyətlərinizi qəbul edəsiniz və icma daxilində harmoniya yaratmaq üçün əlinizdən gələni edəsiniz.

*(Şövqi Əfəndinin adından fərdi inanana yazılmış 1949-cu il tarixli məktubdan)* **[47]**

Sərkər Ağa dostları davamlı mübahisə və tərslikdən qorumaq istəyirdi. Bir inanan Məhfildən nə üçün müəyyən bir qərarı qəbul etdiyini soruşa və nəzakətlə ona yenidən baxılmasını xahiş edə bilər. Amma o bunu orda da buraxmalı, öz fikirlərində israr edib yerli işləri pozmamalıdır. Bu Məhfil üzvünə də aiddir. Bizim hamımızın öz fikrimiz olmasına hüququmuz var, biz müxtəlif cür düşünməyə məhkumuq; Amma bir bəhai öz Məhfilinin səs çoxluğu ilə qəbul edilmiş qərarını qəbul etməli, başa düşməlidir ki, qəbullanma və harmoniya, hətta bir səhv edilmiş olsa da, doğrudan da vacib şeylərdir və biz Əmrə lazımi qaydada, bəhai tərzi ilə xidmət edəndə sonda Allah edilmiş hər hansı bir səhvi düzəldəcəkdir.

*(Şövqi Əfəndinin adından fərdi inanana yazılmış 19 oktyabr 1947-ci il tarixli məktubdan)* **[48]**

Fərdi inananlar öz yerli Məhfillərini dəstəkləmək və saxlamağa mükəlləf olduqları kimi, Əmrin birliyini qoruyub saxlamaq və onun hələ rüşeym halında olan Dünya Nizamını möhkəmləndirmək üçün Yerli Məhfillər də öz milli nümayəndələrinə itaət etməli və onları saxlamalıdır. Yerli və Milli Məhfillər arasında əməkdaşlıq nə qədər sıx olarsa, insanlığın iztirab çəkən sıralarına axa bilən və axmalı olan güc və nur da o qədər böyük olar.

*(Şövqi Əfəndi adından Bombey Yerli Ruhani Məhfilinə yazılmış 29 iyul 1942-ci il tarixli məktubdan)* **[49]**

**VII. Gələcəyin perspektivi**

Əmrin inzibati mexanizmi indi kifayət qədər təkamül etmişkən, onun məram və məqsədi lazımınca dərk edilmiş və anlaşılmışkən, metodları və işi hər bir inanana daha da yaxşı tanışkən, mən hesab edirəm ki, onun yaradıldığı məqsədi irəli aparmaq üçün tamlıqla və şüurlu şəkildə istifadə olunması vaxtı yetişmişdir. Mən dərindən hesab edirəm ki, o ikili bir məqsədə xidmət etməlidir. Bir tərəfdən o, eyni zamanda həm geniş, həm də sağlam və universal olan xətlər üzrə Hərəkatın stabil və tədrici genişlənməsini məqsəd qoymalıdır; digər tərəfdən isə, o artıq nail olunmuş işin daxili konsolodasiyasını təmin etməlidir…

*(Şövqi Əfəndi tərəfindən Birləşmiş Ştatlar və Kanada Milli Ruhani Məhfilinə yazılmış 11 may 1926-ci il tarixli məktubdan. Bəhai Administrasiyası: seçilmiş müraciətlərdə dərc edilmişdir, 1922-1932). Səh 109.* **[50]**

Dostlar Bəhai inzibati [sistemini] heç vaxt özlüyündə məqsədlə səhv salmamalıdırlar. O sadəcə Əmrin ruhunun alətidir. Bu Əmr Allahın bir bütöv olaraq insanlığa açdığı bir Əmrdir. O, bütün insan nəslinə fayda vermək üçün qurulmuşdur və bunu etməyin yeganə yolu bəşəriyyətin icma həyatını yenidən formalaşdırmaq, habelə, fərdi yenidən dirçəltməyə çalışmaqdır. Bəhai İnzibati sistemi gələcəkdə sosial həyat və icma kimi yaşamağın qanunları olacaq bir şeyin ancaq birinci şəklidir. Amma inananlar hələ ancaq onu başa düşməyə və əmələ çevirməyə başlayırlar. Ona görə də əgər bəzən onun özünü dərk etmədiyi və işlərinin sərtliyi müşahidə edilərsə, biz səbirli olmalıyıq. Ona görə ki, biz nəsə çox çətin, lakin çox da gözəl bir şeyi öyrənirik – şanlı təlimlərə uyğun olaraq bəhailərin bir icması kimi necə bir yerdə yaşamaq.

*(Şövqi Əfəndinin adından iki inanana yazılmış 14 oktyabr 1941-ci il tarixli məktubdan )* **[51]**

Sevgili əməkdaşlar! Bizim üzərimizə düşən birinci dərəcəli vəzifə odur ki, qaralmaz baxış və zəifləməyən səylə Təməlini Həzrət Bəhaullahın bizim ürəklərimizdə qoyduğu o Binanın tam və qəti surətdə ucaldılmasına kömək edək; son vaxtların hadisələrinin, onların bilavasitə təsirləri nə qədər nəhs olsa da, ümumi meylindən böyük ümid və güc alaq və sönməz atəşlə dua edək ki, O, Onun Zəkasının ən parlaq emanasiyası və dünyanın heç vaxt görmədiyi ən gözəl sivilizasiyanın ən gözəl meyvəsi olan o Ecazkar Baxışın həyata keçirilməsini sürətləndirsin.

*(Şövqi Əfəndi tərəfindən Qərb bəhailərinə yazılmış 28 noyabr 1931-ci il tarixli məktubdan, Həzrət Bəhaullahın Dünya Nizamı: Seçilmiş məktublarda dərc edilmişdir, səh 48)* **[52]**

İndi isə mən gələcəyə baxarkən, hər bir ölkədə, hər cür fikir və xasiyyətli dostları hər zaman könüllü olaraq və şadlıqla öz yerli, xüsusən də milli fəaliyyət mərkəzlərinin maraqlarını tam yekdillik və razılıqla, kamil anlayış, əsl şövq və dayanıqlı enerji ilə saxlayaraq və irəlilədərək, onların ətrafında həmrəyliklə toplandıqlarını görməyə ümid edirəm. Bu həqiqətən, mənim həyatımın tək sevinci və istəkli arzusudur, çünki bu bütün gələcək bərəkətlərin axacağı çeşmə, üzərində İlahi Binanın təhlükəsizliyinin son nəticədə qurulacağı geniş təməldir....

(*Şövqi Əfəndi tərəfindən Amerika bəhailərinə yazılmış 24 sentyabr 1924-cü il tarixli məktubdan)* **[53]**

Bu sənəd Bəhai İstinad Kitabxanasından endirilmişdir. Onu www.bahai.org/legal ünvanında göstərilən şərtlərlə istifadə etməkdə azadsınız.

1. İnananların sayı dəqiq doqquz olduqda, onlar özləri birgə bəyanla Yerli Ruhani Məhfili formalaşdırırlar [↑](#footnote-ref-1)